SL Uradni list Evropske unije C 157/1

POROČILO

v zvezi z računovodskimi izkazi, ki jih je sestavil generalni sekretar Konvencije o prihodnosti Evropske unije za proračunsko leto, ki se je končalo 31. decembra 2003, s komentarji generalnega sekretarja Konvencije

(2004/C 157/01)

1. To revizijsko poročilo zadeva fundacijo za financiranje Konvencije o prihodnosti Evropske unije, ustanovljeno s Sklepom 2002/176/EU z dne 21. februarja 2002 predstavnikov vlad držav članic, ki so se sestali v okviru Sveta (1). Z nadaljnjim sklepom (2002/997/EU z dne 20. decembra 2002) (2) so predstavniki vlad držav članic dopolnili Sklep 2002/176/EU in podaljšali njegovo veljavnost od 1. januarja 2003 do konca dela Konvencije, oziroma najkasneje do 31. decembra 2003.

2. Sodišče je pregledalo računovodske izkaze, zlasti v zvezi z upravljanjem fundacije za proračunsko leto, ki se je končalo 31. decembra 2003. V skladu s členom 13(1) Sklepa 2002/176/EU je bil za izvrševanje proračuna kot tudi za sestavitev in predložitev računovodskih izkazov odgovoren generalni sekretar Konvencije. Povzetek vseh prihodkov in odhodkov Konvencije, ki ga je sestavilo Sodišče na podlagi računovodskih izkazov dveletnega dela, je predstavljen v tabeli 1.

Tabela 1

Povzetek prihodkov in odhodkov Konvencije

21. februar 2002 – 31. december 2003 Prihodki Prispevki institucij podpisnic 4 000 000 Prejete bančne obresti 88 524 Vsi prihodki 4 088 524 Plačani in obračunani odhodki Naslov I – Člani in osebje Konvencije 1 084 777 Naslov II – Prevodi in publikacije 2 883 372 () Vsi odhodki 3 968 149 Bilanca 120 375 Vir: Povzetek, ki ga je pripravilo Računsko sodišče na podlagi računovodskih izkazov, ki jih je sestavil generalni sekretar Konvencije. Zneski so v evrih in zaokroženi na cela števila.

3. Sodišče je opravilo revizijo v skladu s svojimi revizijskimi usmeritvami in standardi. Ti so prirejeni splošno sprejetim mednarodnim revizijskim standardom in odražajo značaj Skupnosti, v okviru katerega deluje Sodišče. Sodišče je pregledalo računovodsko dokumentacijo in opravilo revizijske postopke, za katere je menilo, da so potrebni. S pomočjo te revizije je Sodišče pridobilo utemeljeno podlago za spodaj navedeno izjavo.

4. Pregledovanje je Sodišču omogočilo, da pridobi zadostna zagotovila o tem, da so računi za proračunsko leto, ki se je končalo 31. decembra 2003, zanesljivi in da so transakcije, povezane z njimi, v celoti zakonite in pravilne.

5. Ob koncu leta 2003 so bili določeni stroški v zvezi s prevodi in publikacijami še vedno neporavnani. Glede na to, da je 31. decembra 2003 potekel rok za zaključek fundacije, je bil generalnemu sekretariatu Sveta nakazan znesek 655 368 evrov, kolikor je znašala ocena stroškov, ki morajo biti poravnani po tem datumu. Generalni sekretariat Sveta je prevzel obveznost, da bo te stroške poravnal. Končna bilanca računov Konvencije bo znana šele, ko bodo poravnane vse obveznosti. To lahko povzroči vračilo predvidenih 120 375 evrov v splošni proračun Skupnosti, ta znesek pa bo razdeljen med institucije, ki so sodelovale pri financiranju. Sodišče bo to preverilo pri reviziji računov Sveta za proračunsko leto 2004.

To poročilo je sprejelo Računsko sodišče v Luxembourgu na zasedanju 13. maja 2004. Za Računsko sodišče Juan Manuel FABRA VALLÉS Predsednik

(1) UL L 60, 1.3.2002, str. 56.

(2) UL L 349, 24.12.2002, str. 34.

(3) Ta znesek vključuje 655 368 evrov, ki so omenjeni v odstavku 5 poročila.